*Jn13,17 Ha tudjátok ezeket, boldogok lesztek, ha így cselekesztek.*

Természetesnek kellene lenni, hogy amit tudok, annak megfelelően cselekszem. De nem mindig történik ez így. Sokszor tudom, nem lesz előnyös, esetleg határozottan káros és mégis megteszem. Még nem is a káros szenvedélyekről beszélek. De vissza az Igevershez.

Vannak dolgok, amelyeket Isten rám bíz, megismertet velem. Ezzel nem pusztán a tudásomat akarja növelni, hanem azért is bízza rám, hogy beépítsem a napi gyakorlatomba. Ez alatt nem csak tetteket lehet érteni, hanem a gondolkodásmódot, a viszonyulást is. A fenti esetben erről van szó. Az akkori napon a lábakat már nem kellett fizikailag újból (minden tanítványnak) megmosni, de a hozzáállást, mentalitást el kell raktározni. Persze nem elég tudni, ennek megfelelően kell cselekedni adott esetekben. Ha így élsz, boldog leszel. Legyen a gondolkodásmódod Krisztusi! Engedd, hogy átformáljon, szemléld dicsőségét, válj olyanná, mint Ő. Ezt hozta mindannyiunk számára a kereszt. Ezt a hatalmas lehetőséget szerezte meg számunkra. Élj a kapott lehetőséggel! *Vadon Gyula*